Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 317/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, ami a közzététel napjától számított három hónapon belül tehető meg.

EGYSÉGES DOKUMENTUM

„ČESKÝ MODRÝ MÁK”

EU-szám: PGI-CZ-02236 – 3.11.2016

OEM ( ) OFJ (X)

1. Elnevezés(ek)

„Český modrý mák”

2. Tagállam vagy harmadik ország

Csehország

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

A „Český modrý mák” (cseh kék mák) oltalom alatt álló földrajzi jelzés az ebben a dokumentumban meghatározott minőségi előírásokkal összhangban lévő, az élelmiszerként történő felhasználásra vonatkozó követelményeknek megfelelő egynyári kerti mák (Papaver somniferum L.) jelölésére szolgál.

A „Český modrý mák” oltalom alatt álló földrajzi jelzéssel ellátott termék élelmiszerekben történő felhasználásra szolgál, és a végső fogyasztó általi fogyasztás céljából történő forgalomba hozatalkor a terméken az alábbi jellemzőket kell feltüntetni:

Fizikai és érzékszervi jellemzők.

Külső jellemzők: a mákszem vese alakú, körülbelül 1 mm hosszú, felületén hatszögű, kissé kiálló bordázattal szegélyezett bevágásokkal, egészséges, károsodástól mentes, érett, tárolásra alkalmas.

Szín: élénk, égszínkéktől a kékesszürkéig.

Íz: édes, enyhén kesernyés jegyekkel.

Aroma: a „Český modrý mák”-ra jellemző egyedi, finom és kellemes aroma.

Állag: sima, csomók nélküli.

A kémiai összetételre és a tápanyagtartalomra vonatkozó adatok:

100 g (kiválogatott) „Český modrý mák” átlagos tápanyagtartalmára vonatkozó adatok:

kalcium 1 402 mg

réz 2,20 mg

zsírok 45,80 g

cink 10 mg

niacin 0,99 mg

magnézium 333 mg

vas 9,50 mg

E-vitamin: 4 mg;

nátrium 21 mg

tiamin 0,86 mg

mangán 2 mg

foszfor 854 mg.

B6-vitamin: 0,55 mg;

kálium 705 mg;

riboflavin 0,17 mg

Az összes morfin-, tebain- és kodeintartalom a mákszem felszínén mérve nem haladhatja meg a 25 mg/kg értéket, és a tok szárazanyagának 0,8 %-át. A „Český modrý mák” oltalom alatt álló földrajzi jelzéssel ellátott termék semmi esetben sem téveszthető össze a gyógyszerészeti felhasználásra szánt nyersanyagként termesztett mákkal.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

Termesztés, betakarítás és szárítás

A terméket a meghatározott terület megfelelő talajain termesztik. A vetési időszak április 20-ig tart.

A szemek betakarítása történhet mechanikus módon (általában a hagyományos mezőgazdaság esetében) vagy esetleg manuálisan (különösen a biogazdálkodás esetében).

A mák szárrészéből és a mákszemekből álló keveréket jól szellőztetett helyiségekben teljesen ki kell szárítani.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék nem vegyíthető olyan termékekkel, amelyek nem felelnek meg az előírt követelményeknek.

3.6. A bejegyzett elnevezést viselő termék címkézésére vonatkozó egyedi szabályok

–

4. A földrajzi terület tömör meghatározása

A földrajzi terület határai a következők:

— délnyugati irányban: a Chebi-medence, a Cseh-erdő, a Šumava-hegység, a Blanský-erdő és a Börzsöny lábai,

— déli irányban: a Wittingaui-medence, a Cseh–Morva-dombság déli széle, valamint a Thaya és a Morva folyók Hodonín településen túl,

— délkeleti irányban: a Fehér-Kárpátok tájvédelmi terület nyugati és északi szélei,

— keleti irányban: a Beszkidek tájvédelmi terület nyugati, északi és délkeleti szélei,

— a területet nyugatról az Ohře folyó határolja,

— az északnyugati határt az Északcseh-medence és az Elba folyó alkotja Děčín településig,

— az északi határt a Ploučnice és a Kamenice folyók, a Luzsicei-hegység és tovább a Libereci-medence, az Óriás-hegység déli lejtői, a Broumov-i-kiszögellés és az Orlicei-hegység déli lejtői alkotják,

északkeleti irányban: a Kralicei-havasok, a Rychleby-hegység és a Zlaté Hory-dombság lábai, az Opavice folyó az Opava folyó torkolatáig, az Opava folyó az Odera folyó torkolatáig, az Odera folyó az Olza folyó torkolatáig, az Olza folyó a Lomná folyó torkolatáig, valamint a Lomná folyó a Beszkidek tájvédelmi körzetig.

5. Kapcsolat a földrajzi területtel

A „Český modrý mák” bejegyzése iránti kérelem a mákfajta érzékszervi és tápértékbeli jellemzőin alapul, amelyek megkülönböztetik a piacon forgalmazott egyéb mákfajtáktól, és a meghatározott földrajzi területen történő termesztésből erednek.

A „Český modrý mák” oltalom alatt álló földrajzi jelzéssel ellátott termék jellegzetes aromával és ízzel rendelkezik, mivel az egyéb kékmák-fajták, különösen a világos színű fajta, enyhe ízűek és illatúak, vagy íztelenek és szagtalanok, és nagyon vékony maghéjuk miatt alacsony a rost- és lignintartalmuk, illetve csak kis mennyiségben tartalmazzák az íz szempontjából fontos egyéb anyagokat. A „Český modrý mák” ezért jellegzetes érzékszervi tulajdonságokkal rendelkező termék, amelyek megkülönböztetik a többi mákfajtától. A mákszemek 40–60 %-ban tartalmaznak igen értékes olajokat (elsősorban linolsavat, valamint olajsavat, palmitinsavat, sztearinsavat és a linolénsavat).

A „Český modrý mák” oltalom alatt álló földrajzi jelzéssel ellátott termék különleges jellemzői a szóban forgó földrajzi terület egyedi talajtípusainak és éghajlati régióinak ötvözetéhez, valamint a mák ezen körülmények között történő termesztésének több mint 150 éves hagyományához kapcsolódnak. Az oltalom alatt álló földrajzi jelzés a meghatározott talajtípusokkal rendelkező valamennyi területet magában foglalja a tengerszint feletti 700 méteres magasságig. Az oltalom alatt álló földrajzi jelzéssel védett termék termesztésére kijelölt régiók a legfeljebb 700 méteres tengerszint feletti magasságú éghajlati régiókat foglalják magukban. A termesztéshez legmegfelelőbb körülmények a 300–700 méteres tengerszint feletti magassággal rendelkező, mérsékleten dombos, illetve sík területen találhatók, a cukorrépa és árpa, illetve a burgonya, búza és árpa termesztési területein (Vrbenský, 1960). A Cseh Köztársaság éghajlati régióinak térképén meghatározott éghajlati régiók lényegében megfelelnek a talajtípusoknak.

a) Meghatározott talajtípusok

barna erdőtalajok, rendzinák (leptoszol (meszes)), földes kopár talaj (meszes regoszol), fluviszol, vertiszol, csernozjom (feketeföld), chernic szintű talajok, shedozem (szürkeföld), hnedozem (barnaföld), luviszol, semleges kambriszol, savas kambriszol, disztrikus kambriszol, eutrofikus kambriszol, pelozem (meszes kambriszol), pszeudoglej (stagnosol), glej talajok, organoszol, antropogenikus talajok.

b) Éghajlati régiók

meleg, száraz; meleg, mérsékelten száraz; meleg, mérsékelten párás; mérsékelten meleg, mérsékelten meleg száraz, mérsékelten párás; mérsékelten meleg–meleg, jelentősen párás; mérsékelten meleg, párás.

A „Český modrý mák” minőségét jelentős mértékben meghatározzák az éghajlati viszonyok, különösen az év során jellemző hőmérsékletek és csapadékmennyiségek, amelyek nagyban eltérnek a többi területétől. Ez különösen fontos akkor, amikor ezek a jellemzők a meghatározott területen jelen lévő talajtípusokkal ötvöződnek. A meghatározott éghajlati régiók és a part menti területek éghajlata közötti legnagyobb különbség a téli időszakban mutatkozik meg (a tavasz kezdetén a talajokban nagyobb a raktározott nedvesség mennyisége, és ezért alkalmasabbak az ültetésre), valamint abban, hogy a nyári hónapok alatt jellemző alacsonyabb nedvességtartalom nincs negatív hatással a máktermesztésre, mivel a mák az éréskor nem viseli el a csapadékos időjárást. A vízhiány egy olyan tényező, amely jelentős negatív hatást gyakorol a máktermesztésre. A „Český modrý mák” termesztése jó vízgazdálkodású talajtípusokat igényel; a fentiekben meghatározott talajtípusok által biztosított talajviszonyok ideálisak, mivel lehetővé teszik a termények hideg talajba történő elvetését, ami megőrzi a téli párát, valamint a talajból és a levegőből lecsapódott nedvességet. A meleg nyári időjárás az éghajlati régiókban ideális a mák termesztésére, amely úgy nevezett hosszú nappalos növény. Az ilyen időjárás különösen szükséges a tokok virágzásának és érésének időszakában, mivel felgyorsítja a folyamatot. A melegigény a vegetációs időszak során változik. Ezeknek a követelményeknek a leginkább a Cseh Köztársaság éghajlati régiói felelnek meg, mivel a túlzottan meleg éghajlat negatívan befolyásolja a zsírok kialakulását, és a lipid- és fehérjetartalom közötti negatív korrelációból adódóan a fehérjék mennyiségének növekedéséhez vezet, amelyek a morfin prekurzorai.

A „Český modrý mák” oltalom alatt álló földrajzi jelzéssel ellátott termék egy magas olajtartalmú máknövény, amelyet alacsony alkaloidtartalom és jelentősen alacsonyabb morfin- és tebainszint jellemez, ami az érzékszervi jellemzőkben (az aromában és az ízben) is megmutatkozik. A Cseh Köztársaságban és külföldi laboratóriumokban elvégzett hosszú távú elemzések megerősítették, hogy a „Český modrý mák” oltalom alatt álló földrajzi jelzéssel ellátott termék morfintartalma a helyi jogszabályok által megállapított határérték alatt van. A termékre ezenkívül az egyéb alkaloidok rendkívül alacsony szintje is jellemző. Az egyéb mákfajták az élelmiszerekben történő felhasználás céljából feldolgozást igényelnek, mivel például a morfintartalmuk akár a tízszerese is lehet a „Český modrý mák” morfintartalmának. Az ilyen mákfajták minőségi és érzékszervi jellemzői (íz és aroma) azonban a feldolgozás (a mákszemek mosása, termostabilizálás stb.) során romlanak. Más szóval a „Český modrý mák” oltalom alatt álló földrajzi jelzéssel védett termék pozitív érzékszervi jellemzői annak a földrajzi területnek köszönhetőek, ahonnan a termék származik, és ezért feldolgozás nem szükséges.

A „Český modrý mák” oltalom alatt álló földrajzi jelzéssel ellátott termék előnyös tápértékbeli tulajdonságokkal rendelkezik és jelentős mennyiségben tartalmaz különleges étrendekbe beilleszthető összetevőket. Kalciumtartalma rendkívül magas (600-szor magasabb, mint a búzalisztté, és kilencszer magasabb, mint a dióbélé), ezenkívül nagy mennyiségben tartalmaz E-vitamint, pantoténsavat, niacint, tiamint és ásványi anyagokat (rezet, cinket, magnéziumot és vasat).

Ezenkívül a nagyobb földrajzi szélesség és a kedvező tengerszint feletti magasság pozitívan befolyásolja az alacsony viszkozitású és kevésbé oxidálódó telítetlen zsírsavak magasabb arányban történő kialakulását. Ezek a tényezők az előnyösebb tápérték kialakulására is pozitív hatással vannak. Ezt a zsírsavak és észtereik viselkedésének megfigyelését lehetővé tevő szakértői tanulmányok és kísérletek eredményei is alátámasztják (Steinbach M, Lazarovici M, Ille C, et al. Rev Tomaine Med Ing1, 451, 1964; Vereschagin AG, Biochimija 27, 1866, 1962). Az ebben az éghajlati régióban termesztett termék jelentős mennyiségben tartalmaz linolén- és linolsavat. Ez még inkább bizonyítja a „Český modrý mák” oltalom alatt álló földrajzi jelzéssel ellátott termék egyedi jellegét, amely a földrajzi származási helyével összefüggő, megkülönböztető jegyeiből ered (Zehnálek P., „Mák – stále nedoceněný” [A mák még mindig alulértékelt], 4, Výživa a potraviny [Táplálkozás és élelmiszerek] 5/2016).

Minőségi jellemzőiből adódóan a „Český modrý mák”-ot számos országban nagyra értékelik, amit az is bizonyít, hogy a „Český modrý mák” több mint 85 %-át exportálják. Különösen azokban az országokban számít népszerű hozzávalónak, ahol a mákot sütőipari termékek töltelékeként használják.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://isdv.upv.cz/webapp/resdb.print_detail.det?pspis=OP/263

(1) HL L 343., 2012.12.14., 1. o.